b'\n_START_ARTICLE_\nZoran \xc4\x90in\xc4\x91i\xc4\x87\n_START_SECTION_\nKariera\n_START_PARAGRAPH_\n\xc4\x90in\xc4\x91i\xc4\x87 je \xc5\xa1tudiral filozofijo na univerzi v Beogradu. Potem ko je zaradi domnevnega poskusa ustanovitve neodvisnega politi\xc4\x8dnega gibanja pri\xc5\xa1el v spor s komunisti\xc4\x8dno oblastjo, je emigriral v Zahodno Nem\xc4\x8dijo, kjer je nadaljeval \xc5\xa1tudij. V Jugoslavijo se je vrnil leta 1989, kjer je prevzel mesto profesorja na Univerzi v Novem Sadu. _NEWLINE_Leta 1990 je bil eden od ustanoviteljev sodobne srbske Demokratske stranke, katere predsednik je postal \xc5\xa1tiri leta pozneje. Tekom 1990. let je bil eden voditeljev opozicije re\xc5\xbeimu Slobodana Milo\xc5\xa1evi\xc4\x87a. Leta 1997 je za kratek \xc4\x8das deloval kot \xc5\xbeupan Beograda. 25. januarja 2001 je postal predsednik vlade Srbije. _NEWLINE_\xc4\x90in\xc4\x91i\xc4\x87 je veljal za zahodno usmerjenega politika, zaradi \xc4\x8desar je bil pogosto v sporu s strankami, naklonjenimi prej\xc5\xa1njemu sistemu. Odigral je klju\xc4\x8dno vlogo pri izro\xc4\x8danju Milo\xc5\xa1evi\xc4\x87a haa\xc5\xa1kemu sodi\xc5\xa1\xc4\x8du in za\xc4\x8del uvajati gospodarske reforme, ki so Srbijo pribli\xc5\xbeale Evropski uniji. Januarja 2003 je za\xc4\x8del \xc5\xa1iroko diplomatsko kampanjo za re\xc5\xa1itev vpra\xc5\xa1anja Kosova.\n_START_SECTION_\nAtentat\n_START_PARAGRAPH_\nZoran \xc4\x90in\xc4\x91i\xc4\x87 je bil umorjen na sredo, 12. marca 2003, pred stavbo Vlade Republike Srbije. Ubil ga je zadetek naboja v srce, izstreljenega iz pu\xc5\xa1ke Heckler & Koch G3._NEWLINE_Atentat na \xc4\x90in\xc4\x91i\xc4\x87a je spro\xc5\xbeil obse\xc5\xbeno policijsko akcijo "Sablja", uperjeno proti premierjevim morilcem in organiziranemu kriminalu nasploh, med katero je bilo zasli\xc5\xa1anih preko 11 000 oseb. Preiskava je ugotovila, da je \xc4\x90in\xc4\x91i\xc4\x87a iz stavbe Zavoda za fotogrametrijo ustrelil Zvezdan Jovanovi\xc4\x87, namestnik poveljnika enote za posebne operacije ("rde\xc4\x8dih beretk"). Za organizatorja zlo\xc4\x8dina je bil spoznan Milorad Ulemek, nekdanji poveljnik enote in pripadnik mafijskega t. i. Zemunskega klana.'